ઘરે પંહોચી મેં ઘર ઉઘાડ્યું, અને ખાટલો ઢાળીને એને બેસાડતાં પાણી પાયું. થોડીવાર એની પાસે બેસી રહીને એની પીઠ પસવાર્યા કરી. અને પછી એ જાતે જ પડખે થવા ખાટલે આડી પડી. હું ઊભી થઈને રસોડામાં રસોઈની તૈયારી કરવામાં લાગી. એક તરફ ખીચડી ચઢાવવા મુકી ‘ને બીજી તરફ દહીં વલોવી છાશ બનાવવા માંડી. બહાર નજર કરતાં કાળી જાગતી માલુમ પડી. એટલે એના મનનો તાગ પામવા મેં વાતનું અનુસંધાન શોધવાના પ્રયત્નો આદર્યા. અને મનમાં ઘોળાઈ રહેલો પ્રશ્ન જ હોઠ પર આવી ચડ્યો, “કાળી, તારે ફરીથી એવું નહોતું કરવું જોઈતું ! શું જરૂર હતી ચૂંદડીઓને ફરીથી અડવાની ?” કાળીએ પ્રશ્નનો કોઈ જવાબ ન આપ્યો, અને જાણે પ્રશ્ન કાને જ ન પડ્યો હોય એમ હલ્યા વગર પડી રહી.